b'\n_START_ARTICLE_\nKibernetski prostor\n_START_SECTION_\nDefinicije kibernetskega prostora\n_START_PARAGRAPH_\nIzraz kibernetski prostor ali njegova okraj\xc5\xa1ava kiberprostor (angle\xc5\xa1ko cyberspace) izhaja iz kibernetike, predpona kiber pa iz gr\xc5\xa1kega izraza\xc2\xa0\xc2\xbbkybernetes\xc2\xab, krmar. Kibernetski prostor je bolj raz\xc5\xa1irjen pod imenom virtualna resni\xc4\x8dnost, omogo\xc4\x8da pa dostop do ve\xc4\x8d storitev interneta (World Wide Web, BBS, Elektronska po\xc5\xa1ta, itd.) ter razli\xc4\x8dnih lokalnih omre\xc5\xbeij. Za uporabo kibernetskega prostora ne potrebujemo podatkovne rokavice in \xc4\x8delade._NEWLINE_Izraz \xe2\x80\x9ccyberspace\xe2\x80\x9d oziroma kiberprostor predstavlja globalno omre\xc5\xbeje informacijske tehnologije, telekomunikacijskih omre\xc5\xbeij in sistemov za ra\xc4\x8dunalni\xc5\xa1ko obdelavo. Izraz je postal konvencionalen na\xc4\x8din za opis skorajda vsega, kar je povezano z internetom in razli\xc4\x8dnimi internetnimi kulturami._NEWLINE_Besedo kiberprostor je leta 1984 prvi\xc4\x8d uporabil pisatelj William Gibson v svojem romanu Nevromant. Nevromant je znanstveno-fantasti\xc4\x8dna literatura v kateri kibernavti oziroma vesoljci v elektronskih podatkovnih svetovih do\xc5\xbeivljajo pustolov\xc5\xa1\xc4\x8dine. Kiberprostor se izvorno navezuje na svobodo podatkov in informacij. V znanstvenih prispevkih pa se ozna\xc4\x8duje kot pogoj za elektronsko poslovanje razli\xc4\x8dnih uporabnikov mre\xc5\xbenih storitev med seboj. V Zdru\xc5\xbeenih dr\xc5\xbeavah Amerike tako Gibsona uvr\xc5\xa1\xc4\x8dajo med najvplivnej\xc5\xa1ega sodobnega pisatelja znanstvene fantastike . V romanu Nevroman je orisal globalno komunikacijsko omre\xc5\xbeje \xc5\xbee veliko prej, preden se je razvil internet, nekateri pa mu tako pripisujejo tudi iznajdbo koncepta interneta, kot ga poznamo danes._NEWLINE_Obstaja ve\xc4\x8d avtorjev, ki se ukvarjajo s pojmom kiberprostora in so podali razli\xc4\x8dne definicije pojma._NEWLINE_Verbinc  kiberprostor opredeli kot moderno znanstveno panogo, ki preu\xc4\x8duje in primerja komunikacijske in nadzorne mehanizme v \xc5\xbeiv\xc4\x8dnem sistemu \xc5\xbeivih bitij in zapletenih elektronskih strojih._NEWLINE_F. Tr\xc4\x8dek  kiberprostor ozna\xc4\x8duje kot\xc2\xa0\xc2\xbbobmo\xc4\x8dje informacijsko-podatkovnega prometa in vsebinsko-interesno opredeljene interakcije s pomo\xc4\x8djo ra\xc4\x8dunalni\xc5\xa1ko posredovanega komuniciranja v informacijska omre\xc5\xbeja vklju\xc4\x8denih akterjev, ne glede na njihovo konkretno geografsko lociranost.\xc2\xab_NEWLINE_Kibernetski prostor bi lahko izena\xc4\x8dili s Castellsovim  prostorom tokov, saj gre pri tem po mnenju Tr\xc4\x8dka  za prizori\xc5\xa1\xc4\x8de za zagotavljanje razli\xc4\x8dnih formalnih in neformalnih interesnih nagnjenj in potreb akterjev, ki potekajo z interakcijo in transakcijo med njimi. V kiberprostoru se na osnovi integracije lastnosti starih tehnologij izmenjave podatkov in medsebojnih komunikacij na daljavo ter njihove nadgradnje skozi razvoj ra\xc4\x8dunalni\xc5\xa1ko posredovanega omre\xc5\xbenega komuniciranja odvija deteritorializacija oz. virtualizacija \xc5\xa1tevilnih sistemov dru\xc5\xbebenega delovanja. Kiberprostor Tr\xc4\x8dek deli na societalni, znanstveno-izobra\xc5\xbeevalni in gospodarsko-poslovni prostor._NEWLINE_Kot ugotavlja Levy , se kibernetski prostor nana\xc5\xa1a na svet digitalnih omre\xc5\xbeij, opisanih kot boji\xc5\xa1\xc4\x8de med multinacijami, skratka prostor globalnih konfliktov ter novih ekonomskih in kulturnih mej. Druga\xc4\x8de pa Levy definira kibernetski prostor kot komunikacijski prostor, ki je dostopen preko globalne povezave ra\xc4\x8dunalnikov in ra\xc4\x8dunalni\xc5\xa1kih spominov. Ta definicija vklju\xc4\x8duje vse elektronske komunikacijske sisteme (vklju\xc4\x8dno z brez\xc5\xbei\xc4\x8dnimi omre\xc5\xbeji in konvencionalnimi telefonskimi sistemi), ki lahko prena\xc5\xa1ajo informacije iz digitalnih virov ali virov, ki so namenjeni digitalizaciji. Torej je ena od temeljnih funkcij kibernetskega prostora zagotavljanje dostopa do informacij na daljavo iz razli\xc4\x8dnih (ra\xc4\x8dunalni\xc5\xa1kih) virov._NEWLINE_Sherry Turkle  pojmuje kiberprostor kot del \xc5\xa1ir\xc5\xa1ega okolja virtualne resni\xc4\x8dnosti, saj po njenem mnenju vklju\xc4\x8ditev v kibernetski prostor posamezniku omogo\xc4\x8da do\xc5\xbeivljanje rutin vsakdanjega \xc5\xbeivljenja na ve\xc4\x8d na\xc4\x8dinov in sicer da se lahko pogovarjajo, izmenjujejo ideje, ustvarijo osebnost in gradijo nove skupnosti._NEWLINE_Michael Benedikt  V svoji knjigi Cyberspace: First Steps opisuje kiberprostor kot prispodobo vesolja. Kiberprostor je novo, vzporedno vesolje ustvarjeno in vzdr\xc5\xbeevano s pomo\xc4\x8djo ra\xc4\x8dunalnika in komunikacijskih poti. Njegova definicija kiberprostora pa pravi, da gre za \xcb\x9dglobalno omre\xc5\xbeenje, ra\xc4\x8dunalni\xc5\xa1ko vzdr\xc5\xbeevano, dostopno in generirano, umetelno ali virtualno resni\xc4\x8dnost. V tej resni\xc4\x8dnosti, za katero je vsak ra\xc4\x8dunalnik okno, videni ali sli\xc5\xa1ani predmeti niso fizi\xc4\x8dni objekti niti niso nujno predstavitve fizi\xc4\x8dnih predmetov, temve\xc4\x8d so po obliki, zna\xc4\x8daju in akciji produkti podatkov, \xc4\x8distih informacij.\xcb\x9d_NEWLINE_Bernd von den Brinken  opredeli kiberprostor druga\xc4\x8de kot drugi, saj ga ne opredeli kot virtualno resni\xc4\x8dnost. Njegova definicija pravi, da je \xcb\x9dkiberprostor umetna beseda. Ozna\xc4\x8duje umetno ustvarjen prostor, \xc4\x8disti svet [[programska oprema | programske opreme, ki ga prena\xc5\xa1a in spreminja ra\xc4\x8dunalnik, \xc4\x8dloveku pa je dostopen s pomo\xc4\x8djo neposredne priklju\xc4\x8ditve na mo\xc5\xbegane. Tisto, kar je to podobo naredilo tako popularno, je povezava s sodobnim razvojem. Kajti v pojmu se povezujeta dve sodobni te\xc5\xbenji: beg vase in povezovanje.\xcb\x9d\n_START_SECTION_\nZasebnost v kibernetskem prostoru\n_START_PARAGRAPH_\nZ razvojem in razmahom komunikacije in delovanja posameznikov v kibernetskem prostoru se je obenem razvnela debata tudi o stopnji [[zasebnost | zasebnosti] v tem prostoru. Veliko skrb pri zasebnosti v kibernetskem prostoru predstavljajo tako imenovani pi\xc5\xa1kotki, ki bele\xc5\xbeijo aktivnosti posameznika na dolo\xc4\x8denem spletnem mestu. V prvi vrsti gre za zbiranje podatkov, ki omogo\xc4\x8dajo uporabnikom \xc4\x8dim bolj personalizirano izku\xc5\xa1njo, vendar pa lahko iz teh podatkov razberemo tudi marsikaj o posameznikih. Res da ne gre za osebne podatke kot recimo naslov, \xc5\xa1tevilka kreditne kartice, ime ali priimek in podobno vendar pa so tudi informacije o tem, o \xc4\x8dem brskamo, kaj nas zanima, kak\xc5\xa1no je na\xc5\xa1e obna\xc5\xa1anje na internetu, osebne narave. Predvsem je problemati\xc4\x8dno, ker se lahko te informacije uporabljajo za povsem komercialne namene. Trgovcem in prodajalcem lahko te informacije namre\xc4\x8d veliko pomenijo, saj lahko na podlagi zbranih podatkov posameznemu uporabniku spletnega mesta "servirajo" tiste vsebine, ki jih glede na zbrane podatke zanimajo in si tako izbolj\xc5\xa1ajo prodajo ali prepoznavnost svoje znamke. Problemati\xc4\x8dno je predvsem dejstvo, da obiskovalci spletnih strani pogosto niso jasno obve\xc5\xa1\xc4\x8deni o tem, da se podatki o njihovem obisku bele\xc5\xbeijo in shranjujejo in pa da nekateri pi\xc5\xa1kotki sledijo aktivnostim uporabnika tudi po tem, ko zapustijo dolo\xc4\x8deno spletno mesto. Pi\xc5\xa1kotki te vrste se obi\xc4\x8dajno nahajajo v oglasnih bannerjih._NEWLINE_Prav tako pa med uporabniki obstaja dolo\xc4\x8dena mera nezaupanja do interneta, saj \xc5\xa1e vedno veliko uporabnikov no\xc4\x8de uporabljati npr. spletne trgovine, kjer bi morali deliti svoj naslov, \xc5\xa1tevilko kreditne kartice in podobno. Strah pred zlorabo podatkov \xc5\xa1e vedno obstaja, \xc4\x8deprav se je v zadnjih letih uporaba spletnih trgovin in drugih spletnih mest, kjer uporabniki delijo svoje bolj ali manj osebne podatke, precej pove\xc4\x8dala. Po drugi strani pa se uporabniki interneta teh dejstev tudi zavedajo in posledi\xc4\x8dno ve\xc4\x8dina bolj ozave\xc5\xa1\xc4\x8denih uporablja tudi primerno za\xc5\xa1\xc4\x8ditno programsko opremo ali pa so le nekoliko bolj previdni pri tem kako in kje delijo svoje osebne podatke.\n_START_SECTION_\nVarnost osebnih podatkov v kiberprostoru\n_START_PARAGRAPH_\nDanes ima \xc5\xbee prakti\xc4\x8dno vsak posameznik dostop do interneta, s porastom uporabe interneta pa nastaja problem pri varnosti v kibernetskem prostoru, ki se je nekateri zavedajo in dajejo veliko na varovanje svojih podatkov, spet drugi, manj ozave\xc5\xa1\xc4\x8deni (predvsem mladostniki) se ga ne poslu\xc5\xbeujejo v zadostni meri. Tako je se je z uporabo interneta razvil tudi tako imenovani \xcb\x9dkiber kriminal\xcb\x9d, ki ga Thomas Douglas in Brian D. Loader v knjigi Cybercrime  definirata kot navaden kriminal, ki ne bi bil mogo\xc4\x8d brez pomo\xc4\x8di informacijske komunikacijske tehnologije (IKT)._NEWLINE_V Sloveniji je kazenski zakonik RS  uredil ra\xc4\x8dunalni\xc5\xa1ki kriminal in ima urejene zakone kot so:_NEWLINE_154. \xc4\x8dlen: Zloraba osebnih podatkov 225. \xc4\x8dlen: Neupravi\xc4\x8den vstop v informacijski sistem 242. \xc4\x8dlen: Vdor v informacijski sistem 309. \xc4\x8dlen: Izdelovanje in pridobivanje oro\xc5\xbeja in pripomo\xc4\x8dkov, namenjenih za kaznivo dejanje._NEWLINE_Pri varovanju osebnih podatkov je prisoten tudi informacijski pobla\xc5\xa1\xc4\x8denec, ki ima funkcijo varovanja osebnih podatkov, ki so najve\xc4\x8dkrat zlorabljeni.\n_START_SECTION_\nEtika raziskovanja v kibernetskem prostoru\n_START_PARAGRAPH_\nDandanes ve\xc4\x8dina komunikacije poteka v kibernetskem prostoru. Ko \xc4\x8dlovek vstopa v ta virtualni svet, nastajajo nove ravni intimnosti in etike. Pojavijo se virtualni plagiati, nevljudnost in nove vrste razmerij. Ne glede na vrsto dru\xc5\xbebene znanosti, da le vsebuje \xc4\x8dlove\xc5\xa1ki faktor, je potrebno podrobneje pogledati \xc5\xa1e etiko \xc4\x8dlove\xc5\xa1kega dostojanstva. Ravno zato so \xc5\xa1tudije internetne tehnologije najhitreje razvijajo\xc4\x8de se \xc5\xa1tudije - \xc5\xa1tudije navigacije ljudi v kibernetskem prostoru, vsebinske \xc5\xa1tudije karakteristik elektronskih sporo\xc4\x8dil itd. Kateri pa so varnostni ukrepi, ki jih je potrebno pri tem zagotoviti? Kak\xc5\xa1na aktivnost v kibernetskem prostoru se lahko obravnava kot kr\xc5\xa1enje etike? Da lahko odgovorimo na ti vpra\xc5\xa1anji, moramo najprej razlo\xc5\xbeiti pojma javna in zasebna informacija. Javna informacija vsebuje podatke o vedenju, ki se pojavi v kontekstu, ko posameznik ne more razumsko predvidevati, da se nad njim izvaja kakr\xc5\xa1nokoli opazovanje. Medtem ko privatna informacija vsebuje podatke o vedenju, ki se pojavi v kontekstu, ko posameznik lahko razumsko predvideva, da se nad njim ne izvaja nobenega opazovanja ter podatke, ki so bili priskrbljeni z dolo\xc4\x8denim namenom. Ali je slednje zna\xc4\x8dilnost kibernetskega prostora? Raziskave ka\xc5\xbeejo nasprotno. Kibernetski prostor se obranava kot javno spleti\xc5\xa1\xc4\x8de  , saj uporabnik nikoli ne more popolnoma vedeti, kdo vse ima dostop do njegovih/njenih vsebin ter pod kak\xc5\xa1nimi pogoji je ta dostop dovoljen. Ravno zato je ogro\xc5\xbeena zasebnost uporabnikov. Podobne te\xc5\xbeave se pojavijo, ko se nekateri uporabniki ne zavedajo, da so vsebinski prispevki prostovoljni in oddani na podlagi soglasja oz. svobodne volje. Zato je potrebno poskrbeti, da ima uporabnik pravico do umika od sodelovanja ter vklju\xc4\x8diti skrb za dosego uporabnikovega razumevanja spletne terminologije. Tu pa se pojavi dvom, \xc4\x8de je eti\xc4\x8dno nekoga izbrisati iz sistema, \xc4\x8de no\xc4\x8de prostovoljno sodelovati ali zaradi brisanja sledi delovanja. (Ostali) uporabniki imajo pravico, da so za\xc5\xa1\xc4\x8diteni pred \xc5\xa1kodovanjem in invaziji zasebnost.'